Okresná prokuratúra Lučenec 
F. Lehára 12, 984 80 Lučenec 1

Sp. zn. : 2 Pv 677/10/6606	Lučenec, 16.1.2012
EEČ : 2-47-2-2012

U Z N E S E N I E

Trestná vec:	obvinený XXXXX 
Prečin:	výtržníctvo podľa § 364 odsek 1 písmeno d Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Lučenec
Rozhodnutie:
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
	Obvinený XXXXX, nar. XXXXX v Lučenci, bytom XXXXX, ul. 9. mája č. 12 spoločne s obvinenými XXXXX nar. XXXXX, XXXXX, nar. XXXXX, XXXXX, nar. XXXXX, XXXXX, nar. XXXXX, XXXXX, nar. XXXXX, XXXXX, nar. XXXXX, XXXXX, nar. XXXXX a XXXXX, nar. XXXXX dňa 31.10.2010 o 16.45 hod. po futbalovom zápase v XXXXX spoločne napadli hlavného rozhodcu XXXXX, nar. XXXXX tak, že ho strčili na zem, kde ho kopali, čím mu spôsobili tržnú ranu ľavého obočia, tržnú ranu mihálnice a okoloočnicovej časti, pomliaždenie sánky a inpresívnu fraktúru ľavého nosového krídla, ktoré zranenia si vyžiadali práceneschopnosť v trvaní 21 dní, pričom obvinení XXXXX a XXXXX napadli aj postranného rozhodcu XXXXX, nar. XXXXX tak, že ho viackrát udreli do rôznych častí tela a strčili ho na zem. 
Právna veta:
z a s t a v u j e m, lebo je nepochybné, že skutok nespáchal obvinený.
Odôvodnenie:
	Poverený príslušník OR PZ, ÚJaKP v Lučenci uznesením č. ORP-2000/1-OSV-LC-2010 zo dňa 30.11.2010 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, XXXXX, XXXXX, XXXXX, XXXXX, XXXXX, XXXXX, XXXXX, XXXXX a XXXXX pre spolupáchateľstvo prečinu výtržníctva a iné podľa § 20 k § 364 odsek 1 písmeno d) Trestného zákona a iné preto, že obvinení XXXXX, XXXXX, XXXXX a XXXXX dňa 31.10.2010 v popoludňajších hodinách počas futbalového zápasu konaného v obci XXXXX v 80 min. zápasu tréner futbalového mužstva XXXXX XXXXX strčil do postranného rozhodcu XXXXX, následkom čoho spadol na zem, pričom hneď na to hlavný rozhodca XXXXX predčasne ukončil zápas, potom na ihrisko z hľadiska vybehol XXXXX, ktorý udrel do tváre hlavného rozhodcu XXXXX a strčil do postranného rozhodcu XXXXX, potom po odpísakní zápasu XXXXX odzadu podkopol postranného rozhodcu XXXXX, ktorý spadol na zem a XXXXX potom udrel pravou rukou po tvári hlavného rozhodcu XXXXX. Po skončení futbalového zápasu asi o 16.45 hod. za športovým areálom všetci obvinení okrem XXXXX spoločne napadli hlavného rozhodcu XXXXX tak, že ho strčili na zem, kde ho kopali a udierali, čím mu spôsobili rôzne zranenia, ktoré si vyžiadali práceneschopnosť v trvaní 21 dní a obvinení XXXXX a XXXXX ešte napadli aj postranného rozhodcu XXXXX tak, že ho viackrát udreli a strčili ho na zem. 

	Dňa 03.01.2012 predložil poverený policajt OO PZ Lovinobaňa podľa § 209 odsek 1 Trestného poriadku prokurátorovi spisový materiál s návrhom na zastavenie trestného stíhania podľa § 215 odsek 1 písmeno c) Trestného poriadku, pretože výsledky skráteného vyšetrovania preukzaujú, že trestnej činnosti sa dopustili iné osoby ako obvinený. Na základe tohto návrhu som preskúmal spisový materiál a dospel som k záveru, že tento návrh je dôvodný. Obvinený XXXXX poprel spáchanie trestnej činnosti v celom rozsahu. Vo svojej výpovedi uviedol, že v priebehu futbalového zápasu sedel na lavičke náhradníkov asi do 75 minúty, kedy odišiel do kabíny, lebo vedel, že už nebude môcť hrať. Keď vyšiel zo sprchy, tak do šatne začali prichádzať aj spoluhráči a vtedy sa dozvedel, že rozhodcovia predčasne ukončili zápas preto, že ich tréner XXXXX inzultoval postranného rozhodcu. V šatni sa zdržal asi hodinu a potom počul, že vonku je nejaký krik. Keď vyšiel von, tak videl, že mimo areálu štadióna je bitka, pričom tam uvidel XXXXX, XXXXX, XXXXX, XXXXX a XXXXX. Pribehol na miesto konfliktu, kde oddelil hlavného rozhodcu od ostatných hráčov, aby sa nebili. Túto výpoveď potvrdil aj obvinený XXXXX, ktorý uviedol, že na miesto konfliktu prišiel obvinený XXXXX, ktorý ich začal oddeľovať od hlavného rozhodcu, ktorého udierali. Taktiež poškodený hlavný rozhodca XXXXX vypovedal, že počas bitky počul slová "nechajte ho," teda zrejme sa mu niekto snažil pomôcť, ale nevedel uviesť kto to mohol zakričať. 

	Podľa § 215 odsek 1 písmeno c) Trestného poriadku prokurátor zastaví trestné stíhanie, ak je nepochybné, že skutok nespáchal obvinený. V konkrétnom prípade obvinený XXXXX spáchanie trestnej činnosti poprel a jeho obhajoba, ktorú vo svojej výpovedi uviedol, sa javí ako vierohodná, nakoľko jeho argumenty boli potvrdené výpoveďou spoluobvineného XXXXX ako aj poškodeného XXXXX. Zastavenie trestného stíhania podľa § 215 odsek 1 písmneo c) Trestného poriadku považujem za opodstatnené, nakoľko je nepochybné, že síce sa skutok stal, ale osoba, proti ktorej sa vznieslo obvinenie nie je páchateľom. 

	Z uvedených dôvodov bolo preto potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Vaňo
prokurátor